|  |
| --- |
|  |

REPUBLIKA SLOVENIJA

**MINISTRSTVO ZA JAVNO UPRAVO**

DIREKTORAT ZA STVARNO PREMOŽENJE

Tržaška cesta 21, 1000 Ljubljana T: 01 478 83 83

 E: gp.mju@gov.si

 [www.mju.gov.si](http://www.mju.gov.si)

Številka: 322-10/2025-3130/1

Datum: 20. 5. 2025

Ministrstvo za javno upravo v skladu z 32. členom Pravilnika o počitniški dejavnosti Ministrstva za javno upravo št. 322-12/2023/1 z dne 13. 3. 2023

**o b j a v l j a**

**RAZPIS ZA ODDAJO POČITNIŠKIH ENOT V MESEČNI NAJEM V OBDOBJU IZVEN SEZONE 2025/2026**

1. **PREDMET ODDAJE IN CENA NAJEMA**

Ministrstvo za javno upravo odda počitniške enote v Sloveniji in na Hrvaškem v mesečni najem izven sezone in sicer na lokacijah in po cenah najema, ki so vidne iz PRILOGA 1\_LOKACIJE IN CENE, ki je sestavni del tega razpisa.

Opisi enot, ki so predmet oddaje v najem, so objavljeni na spletni strani: <https://www.gov.si/zbirke/storitve/prijava-na-letovanje-v-pocitniskih-enotah-ministrstva-za-javno-upravo/>

Predhodni ogled počitniških enot ni možen.

Cena najema počitniških enot na območju Republike Slovenije vključuje DDV, ki znaša 9,5%. Turistična taksa in stroški prijave niso vključeni v ceno in se plačajo po ceniku recepcije ob prijavi. Ceno mesečnega najema je potrebno poravnati v roku, ki je naveden na računu in ga najemniku po elektronski pošti posreduje strokovna služba. Strokovna služba izdaja račune za vsak mesec posebej.

Podrobnejši pogoji najema so vidni iz PRILOGA 2\_SPLOŠNI POGOJI, ki je sestavni del tega razpisa in priloga prijavnice.

1. **TERMINI**

Termini mesečnega najema so vidni iz seznama, ki je PRILOGA 3, 4 in 5. Posamezna enota se oddaja v najem od prvega do zadnjega dneva v posameznem mesecu. Krajšanje obdobja mesečnega najema ni možno.

Podrobne informacije o času prevzema in izpraznitve počitniške enote ter navodila za uporabo počitniške enote bodo poslane najemniku po plačilu cene mesečnega najema, in sicer skupaj z napotnico za mesečni najem, pred nastopom mesečnega najema.

Ob nastopu termina lahko na recepciji ključe prevzame samo najemnik ali osebe, ki so navedene na napotnici za mesečni najem.

1. **PRIJAVA**

Na razpis se lahko prijavijo vsi aktivni in upokojeni javni uslužbenci organov državne uprave (ministrstev, organov v sestavi, vladnih služb in upravnih enot – v nadaljevanju: notranji upravičenci).

**Prijava je možna do 5. 6. 2025 do 24:00 ure.**

**Prijavnica se šteje za pravočasno, v kolikor je oddana zadnji dan roka za prijavo do 24.00 ure.**

**Notranji upravičenci lahko vložijo največ dve prijavnici. V primeru posredovanja treh ali več prijavnic, bo strokovna služba pri dodeljevanju enot upoštevala le prvo in drugo prispelo prijavnico. Posameznemu prosilcu je v istem obdobju dodeljena le ena počitniška enota.**

**Prijava je možna izključno s prijavnico,** ki je objavljena na spletnem portalu eUprava, in sicer:

* prijavnica za mesečni najem z e-identiteto (tudi s službenim digitalnim potrdilom SIGOV-CA) ali
* prijavnica za mesečni najem – brez e-identitete.

Obe prijavnici sta objavljeni na povezavi**:**

<https://e-uprava.gov.si/podrocja/potovanja-vizumi/pocitniske-kapacitete/prijava-na-letovanje.html>

O uspešni oddaji prijavnice bo prijavitelj, ki bo izpolnil vlogo z e-identiteto, avtomatsko obveščen na elektronski naslov, ki ga bo navedel na prijavnici. Na vpisani elektronski naslov bo prejel tudi vsa nadaljnja obvestila. V primeru oddaje razpisne prijavnice za letovanje brez e-identitete, prijavitelj potrdila o uspešni oddaji prijave ne bo prejel.

Šteje se, da je najemnik s podpisom prijavnice za mesečni najem seznanjen z vsebino splošnih pogojev, ki so PRILOGA 2 tega razpisa in jih v celoti sprejema.

Pri izbiri posamezne lokacije je potrebno dosledno upoštevati število razpoložljivih ležišč. V posamezni enoti lahko istočasno prebiva le toliko oseb, kolikor je za posamezno enoto s strani strokovne službe predvidenih ležišč, upoštevaje izjemo glede enega predšolskega otroka do dopolnjenega 6. leta starosti na dan pričetka letovanja, za katerega se šteje, da ne zaseda svojega ležišča. Izjema iz prejšnjega stavka velja, v kolikor posamezna enota glede na opremljenost, površino in razporeditev prostorov to omogoča, kar je razvidno iz priloge 1 tega razpisa. Za lokacije, kjer število odraslih oseb skupaj s predšolskim otrokom presega razpoložljiva ležišča, Ministrstvo ne zagotavlja pomožnega ležišča.

Upravičenec lahko na prijavnico za mesečni najem navede največ 8 oseb, ki bodo skupaj z njim v izbranem obdobju uporabljale počitniško enoto, pri čemer je potrebno v času letovanja upoštevati pravila iz prejšnjega odstavka

Komisija za počitniško dejavnost (v nadaljevanju: komisija) ne bo obravnavala prijavnic za mesečni najem v naslednjih primerih:

* če prijavljeni ni upravičenec do prijave na razpisu,
* če prijavnica za mesečni najem ni oddana na predpisan način (elektronska prijava),
* če prijavnica za mesečni najem ne prispe oziroma ni oddana v razpisnem roku.
1. **NAČIN DODELJEVANJA POČITNIŠKIH ENOT NA RAZPISU**

Po preteku roka za prijavo bo strokovna služba opravila razvrstitev vseh pravilnih, popolnih in pravočasnih prijavnic za mesečni najem.

Posamezna enota, za katero kandidira več upravičencev v istem obdobju, se prednostno dodeli po naslednjih kriterijih:

1. če je med upravičenci takšen, ki v lanskem in tekočem letu ni koristil mesečnega najema, se enota dodeli le temu.
2. če vsi upravičenci oddajo prijavnico za mesečni najem za isto časovno obdobje, se počitniške enote dodeljujejo po vrstnem redu prispelih prijav, kot je razvidno iz sistema e-uprava ali
3. če je več prijav upravičencev iz prejšnje točke istočasnih, komisija o izboru odloči z žrebom.

Prosilci bodo o rezultatih razpisa obveščeni po elektronski pošti na e-naslov, ki so ga navedli v prijavi za mesečni najem, in sicer **najkasneje do 17. 6. 2025**, s čimer je razpis zaključen. Prejeli bodo dokument: obvestilo o dodelitvi mesečnega najema ali obvestilo o rezultatih razpisa skupaj s tabelo s prostim obdobjem mesečnega najema po zaključku razpisa.

1. **ODPOVED MESEČNEGA NAJEMA**

V primeru odpovedi mesečnega najema je najemnik dolžan plačati stroške odpovedi, ki so odvisni od datuma prejema pisne odpovedi, pri čemer se kot prvi dan šteje dan prejema pisne odpovedi, kot zadnji dan pa se šteje en dan pred začetkom mesečnega najema.

Stroški odpovedi znašajo:

do 30 dni pred začetkom mesečnega najema………..…….……brez stroškov odpovedi letovanja

od 29 do 22 dni pred začetkom mesečnega najema……………20% cene

od 21 do 15 dni pred začetkom mesečnega najema……………30% cene

od 14 do 8 dni pred začetkom mesečnega najema ………….....50% cene

od 7 do 1 dni pred začetkom mesečnega najema ………………80% cene

na dan začetka mesečnega najema ………………………….….100% cene.

V primeru bolezni najemnika ali ožjega družinskega člana oziroma nastopa višje sile ali izrednih nepredvidljivih okoliščin, ki so nastale pred začetkom mesečnega najema, lahko najemnik odpove mesečni najem vse do nastopa mesečnega najema.

Če najemnik pisno obvesti strokovno službo v treh dneh od nastopa bolezni oziroma izredne okoliščine in predloži dokazila, mu strokovna služba zaračuna 20% cene mesečnega najema.

Če okoliščine iz prejšnjega odstavka nastopijo prej kot 14 dni pred začetkom mesečnega najema, se najemniku zaračunajo stroški odpovedi v skladu s 36. členom Pravilnika o počitniški dejavnosti.

V primerih nujne službene zadržanosti najemnika lahko najemnik, ki je zaposlen v organih državne uprave, odpove mesečni najem vse do nastopa mesečnega najema. Glede obstoja nujne službene zadržanosti najemnik predloži izjavo delodajalca o nujni službeni zadržanosti, ki jo podpiše predstojnik organa državne uprave. V kolikor najemnik predloži potrdilo, se stroški odpovedi ne zaračunajo.

1. **DOMAČE ŽIVALI**

V skladu s 16. členom Pravilnika sta dovoljeni največ dve domači živali, v za to predvidenih počitniških enotah, kar je razvidno iz opisa posamezne počitniške enote. Trenutno omogočamo bivanje domačim živalim na naslednjih lokacijah:

**Slovenija:**

* Portorož, Beli Križ, apartma 1,
* Bohinjska Bistrica, Jeglič F-43,
* Kranjska Gora, Čičare 9/206,

**Hrvaška:**

* Umag, naselje Pelegrin, hiša A9,
* Umag, naselje Pelegrin, hiša L6,
* Umag, naselje Špina, hiša 68/B
* Barbariga, stanovanje 36004.

Pri letovanju v zgoraj navedenih enotah skupaj z domačo živaljo je obvezno doplačilo za čiščenje po zaključenem letovanju. Strošek čiščenja se plača po ceniku čistilnega servisa na posamezni lokaciji.

V ostalih počitniških enotah domače živali niso dovoljene.

1. **NAČIN DODELJEVANJA POČITNIŠKIH ENOT PO ZAKLJUČENEM RAZPISU:**

Z razpisom nezasedeni termini počitniških enot bodo objavljeni na spletni strani ministrstva:

<https://www.gov.si/zbirke/storitve/prijava-na-letovanje-v-pocitniskih-enotah-ministrstva-za-javno-upravo/>

Proste počitniške enote se bodo zainteresiranim notranjim in zunanjim upravičencem dodelile po predhodni telefonski rezervaciji, skladno s 25. členom Pravilnika.

1. **SPLOŠNE INFORMACIJE**

Na spletni strani Ministrstva za javno upravo: <https://www.gov.si/zbirke/storitve/prijava-na-letovanje-v-pocitniskih-enotah-ministrstva-za-javno-upravo/> so objavljeni: Pravilnik, splošni pogoji, razpis za mesečni najem izven sezone in opisi počitniških enot, ki so vključene v razpis. Po zaključenem razpisu bodo na spletni strani objavljeni preostali prosti termini za mesečni najem.

Vsak najemnik je po končanem letovanju dolžan zapustiti počitniško enoto **pospravljeno, urejeno in primerno za bivanje za naslednjega najemnika**. V nasprotnem primeru bo moral poravnati stroške, nastale zaradi čiščenja počitniške enote neposredno po njegovem odhodu.

Podrobnejše informacije in dodatna pojasnila o razpisu lahko dobite od ponedeljka do petka med 9.00 in 12.00 uro na telefonski številki: 01 478 8383, oziroma na elektronskem naslovu: pocitnice.mju@gov.si.

 **Maja Pogačar**

 **generalna direktorica**

Priloge:

* PRILOGA 1\_LOKACIJE IN CENE
* PRILOGA 2\_SPLOŠNI POGOJI
* PRILOGA 3\_SLOVENIJA
* PRILOGA 4\_ISTRA
* PRILOGA 5\_OTOKA